# Tardor (grup musical)

Tardor és un grup de música en valencià procedent de València i l'Horta. Els seus components són David Garcia i Guzman (guitarra i veu), Àlex Martínez i Orts (veu i guitarra), Cesc Domènech i Rosell (bateria) i Tono Hurtado i Cerdà (baix i veu). El seu estil musical s'enquadra en el pop-rock alternatiu i indie.
Tardor aparegué el 2011 amb una maqueta anomenada Tardor que incloïa quatre cançons, gràcies a les quals foren nominats com a grup revelació als Premis Ovidi Montllor. Aquestes quatre cançons i set més conformarien mesos després el seu primer LP d'estudi, Revolució de l'estat latent (Mésdemil, 2012), produït per Pau Paredes. Amb aquest disc, Tardor entrà de ple i de dret al panorama musical Dos anys més tard es publicà el seu segon LP, Una ciutat invisible (Mésdemil, 2014), amb cançons més conceptuals i madures. L'àlbum va estar nominat en tres categories dels Premis Ovidi Montllor 2015 (millor disc de rock, millor videoclip i millor disseny) i a més, la cançó 'Ontario' guanyà el premi a millor cançó en valencià del 2015 que concedix la diputació de València. En març de 2016 Tardor publicà el senzill 'L'eufòria', el llançament del qual va coincidir amb la publicació d'un videoclip que aconseguí més de 20.000 reproduccions en vora 48 hores a les xarxes socials. Tardor participà a més en un disc de nadales tradicionals valencianes en clau de pop-rock editat per la Diputació de València, 'Ara ve Nadal', versionant la cançó A Betlem me'n vull anar, que tocaren en directe en la presentació del disc, el 24 de novembre de 2016.
El seu tercer disc, Patraix (Primavera d'Hivern, 2017), representa un punt d'inflexió en l'evolució de la banda. Una evolució amb vocació de trencament, una tesi renovada sobre la música i el lloc que volen ocupar en ella. En aquest LP s'incorpora al grup Yeray Calvo i Morales, membre de Novembre Elèctric, i el disc ha estat produït per Ricky Falkner, un dels productors més prestigiosos de l'Estat. L'àlbum va guanyar el premi Ovidi 2017 en la categoria de millor disc de pop.
En juliol de 2018 llancen un tema per a celebrar el centenari del València CF. Així, els membres de la banda, que es declaren valencianistes, han compost És això el que ens fa grans, un himne amb la intenció que siga transgeneracional, que no passe de moda, i que tinga lletra en valencià.
El grup posa punt final a la gira de Patraix amb un concert al barri homònim de la ciutat de València, l'11 d'octubre del 2019. Al final de l'actuació, anuncien per sorpresa el llançament d'un nou disc, El Mal Pas, i interpreten en directe el primer senzill, 'Digne de recordar'.

## Referències

* 1 2 «Una ciutat invisible» (en anglès). Bandcamp. Arxivat de l'original el 2016-08-28. [Consulta: 11 agost 2016].
* 1 2 3 «Info». Tardor.net. Arxivat de l'original el 2016-08-11. [Consulta: 11 agost 2016].
* ↑ «El rock primaveral de Tardor». El País, 21-11-2012. [Consulta: 11 agost 2016].
* ↑ «El món necessita la música de Tardor». Vilaweb, 10-12-2012. [Consulta: 11 agost 2016].
* ↑ «Ara ve Nadal». mesdemil.com. Arxivat de l'original el 2018-03-08.
* ↑ «La recuperació de les nadales tradicionals valencianes a través del filtre del pop-rock». Saó, 22-11-2016. [Consulta: 13 desembre 2016].
* ↑ «El viatge de retorn a casa de Tardor». Arxivat de l'original el 2019-06-04. [Consulta: 19 juliol 2018].
* ↑ «Tardor obri les portes de 'Patraix', el seu esperat tercer àlbum». valenciaplaza.com, 20-09-2017.
* ↑ «Els Premis Ovidi de la diversitat». Revista Saó, 10-11-2017.
* ↑ «Tardor posa música al centenari del València amb un himne "èpic" i "arrelat a la tradició"». europapress.es, 18-07-2018.
* ↑ «Tardor dedica una cançó al centenari del València CF». Tresdeu.com, 18-07-2018.
* ↑ «El grup Tardor sorprén amb un nou disc en el concert de comiat de la gira de 'Patraix'». diarilaveu.com, 12-10-2019. [Consulta: 16 octubre 2019].
* ↑ «Tardor aposta per un "nou començament" i "llibertat creativa" en el seu disc 'El Mal Pas'». europapress.es, 16-10-2019. [Consulta: 17 octubre 2019].
* ↑ «Revolució de l'estat latent» (en anglès). Bandcamp. Arxivat de l'original el 2016-08-28. [Consulta: 11 agost 2016].
* ↑ «Saudade» (en anglès). Bandcamp. Arxivat de l'original el 2016-08-28. [Consulta: 11 agost 2016].
* ↑ «Cursa de cavalls» (en anglès). Bandcamp. Arxivat de l'original el 2016-08-28. [Consulta: 11 agost 2016].
* ↑ «L'Eufòria» (en anglès). Bandcamp. Arxivat de l'original el 2016-08-28. [Consulta: 11 agost 2016].
* ↑ «Digne de recordar». Youtube. [Consulta: 16 octubre 2019].

## Enllaços externs

* Tardor - Pàgina oficial
* «Tardor (grup musical)». Viasona.
* Tardor - Canal oficial a Youtube
Viccionari